《挽毛明府》
清代·成鹫

岁星本是金门客，化作阳春布膏泽。丹徒盘错试牛刀，导窾批虚罄心力。

羞将聚敛博循良，宁拙催科受迁谪。一曲长歌归去来，大小山堂花正开。

芝兰并挹天雨露，丛桂同根月殿栽。齐年卫武犹好学，读书万卷反说约。

名言高咏破群蒙，象帝空王添注脚。当涂束帛来戋戋，桃李无言玄又玄。

相逢笑我木偶佛，我笑先生烟火仙。烟火神仙难久住，乘风羽化登瀛去。

空留木偶在人间，带水沾泥日西暮。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。